I den lille Superligaklub Hobro har man efterhånden vænnet sig til den store mediedækning, der følger med titlen som hele fodbold-Danmarks yndlinge, men lørdag var der prominent besøg.

Det internationale fodboldforbund FIFA havde sendt et filmhold til Hobro. Her skulle de lave optagelser til deres magasin FIFA Football Mundial, der har over 300 millioner seer over hele Verden. - Hvis det har været sådan lidt surrealistisk indtil nu, så ved jeg ikke hvilke ord, vi efterhånden skal bruge, når det så er FIFA, der kommer på besøg. Når vi hører, at journalisten både har snakket med Messi og Ronaldo, så ved jeg snart ikke, hvad jeg skal sige, siger bestyrelsesformand Steen Juelsgaard. På to dage har FIFA lavet optagelser, der skal vise eventyret om halvtidsprofferne. En af dem, som har haft besøg er holdet anfører, Mads Justesen. - Det er lidt vildt, det må jeg sige. Lige pludselig sidder der en reporter og snakker engelsk over morgenbordet. Det viser meget godt, hvor stort det vi har gang i er, siger Mads Justesen. Opholdet i Hobro har ikke kun været en stor oplevelse for folkene i Hobro. Den garvede fodboldjournalist Sep Cipriano, har været meget imponeret over besøget. - Vi har fået et indblik i Mads' liv. Hans arbejde på gården, hans arbejde som lærer og at han så derudover skal spille i eftermiddag. Alt i alt er det en god historie til vores program. - Overordnet har det været en fantastisk oplevelse, og jeg håber meget, at vi nu kan fortælle denne historie, så resten af Verden kan høre om den, siger Sep Cipriano, der er journalist for FIFA. FIFA Football Mundial vises i Danmark på TV3 Sport, men hvornår historien om Hobro kommer på skærmen er endnu uvist.